钦定古今图书集成/方舆汇编/边裔典/第140卷 > 亚墨利加州
## 钦定古今图书集成/方舆汇编/边裔典/第140卷 > 亚墨利加州

亚墨利加第四大州总名也。地分南北，中有一峡相
连，峡南曰“南亚墨利加，南起墨瓦蜡泥海峡，北至加
纳达峡，北曰北亚墨利加”，南起加纳达，北至冰海，东
尽福岛，地极广平，分天下之半。初仅知有亚细亚、欧
逻巴、利未亚三大州。至百年前，西国大臣名阁龙者，
深于格物穷理，又讲习行海之法，天主默启其衷。一
日，行游西海，嗅海中气味，忽有省悟，谓此乃土地之
气，必有人烟国土。奏闻，国王资以舟航、粮糗、器具、货
财、将卒珍宝。阁龙率众出海，展转数月，危险生疾，从
人咸怨欲还，阁龙志坚，促令前行。一日，舶上望楼人
大声言“有地。”众共欢喜，亟取道前行，果至一地。初未
敢登岸，因土人未尝航舟，不知海外有人物。乍见海
舶既大驾，风帆迅疾，发大炮如雷，咸相诧异，皆惊窜
奔逸，舟人无计与通。偶一女子在近，遗锦衣、金宝、玩
好、器具而归。明日，其父母同众来观，又与之宝货，土
人大悦。遂款留西客，与地作屋，以便往来。阁龙命来
人一半留彼，一半还报国王，致其物产。明年，国王又命载百谷、百果种，携农师巧匠往教其地，人情益喜，
然犹滞在一隅。其后又有亚墨利哥者，至欧逻巴西
南海，寻得赤道以南大地，即以其名名之，故曰“亚墨
利加。”数年后，又有一人名哥尔得斯，国王仍赐海舶，
命往西北寻访，复得大地在赤道以北，即北亚墨利
加。其大国与欧逻巴馈遗相通，西国王亦命掌教诸
士至彼，劝人为善。数十年来，相沿，恶俗稍变。其国在
南亚墨利加者，有白露伯西尔、智加、金加西腊，南北
相连处有宇加单、加达纳；在北亚墨利加者，有墨是
可、花地、新拂郎察、瓦革、了农地、鸡未腊、新亚泥俺、加
里、伏尔尼亚西北诸蛮方外有诸岛，总名“亚墨利加
岛”云。